Facebook забранява публикациите за протести срещу мерките заради Covid - 19 Десетки протести срещу наложените от правителствата блокади се организират в САЩ Facebook забранява публикациите и групите , които промотират протестите срещу блокадите , несъобразени с правителствените директиви . Това се случва в момент , в който организаторите на тези събития се опитват да набират нови последователи в социалната мрежа , пише Wall Street Journal . Десетки протести се състояха в последните дни , а участниците в тях недоволстват от наложените рестрикции за излизанията , като настояват правителствата да позволят повече свобода за връщане към нормалните активности , докато пандемията от коронавируса отслабва . Повечето събития бяха сравнително малки , но привлякоха голямо внимание в социалните мрежи , а дебатите за това как и кога да бъдат отворени отново икономиката стават все по - политизирани . Групи във Facebook , някои от които с хиляди членове , а някои ползващи почти идентичен език в описанията си , се появиха в САЩ , в щати като Мичиган , Минесота и Пенсилвания . В това дигитално пространство групите изразяват притесненията си за това , което определят като все по - рестриктивни заповеди , наложени от щатските власти . Забраната на Facebook не е насочена конкретно към публикации за организиране на протести срещу блокадите . Компанията твърди , че по - скоро забранява съдържание , което рекламира събиранията на едно място на много хора и не следва правителствените насоки . Говорителка на социалната мрежа твърди , че също така се свалят твърденията , които имат за цел да обезкуражат хората за лечението на коронавируса или обясняват , че не са нужни предпазни мерки срещу разпространението му . Facebook е премахнала съдържание , свързано с протести срещу блокадите , които са планирани в Калифорния , Ню Джърси и Небраска .